Կլոդ Մակելելե

Կլոդ Մակելելե (ֆր.՝ Claude Makelele, փետրվարի 18, 1973(1973-02-18), Կինշասա, Զաիր), զաիրական արմատներով ֆրանսիացի ֆուտբոլիստ, կիսապաշտպան, մարզիչ։


== Կենսագրություն ==
Մակելելեն համարվում է ժամանակակից Կոնգոյի Դեմոկրատական Հանրապետության՝ Զաիրի բնիկը։ Սովորել է ֆրանսիական «Մելյուն» ֆուտբոլային ակադեմիայում (այդ ժամանակ նա մեկ սենյակում ապրել է Լիլիան Թյուրամի հետ)։


=== Ակումբային կարիերա ===
19 տարեկան հասակում Կլոդի կարիերայում առաջին պրոֆեսիոնալ ակումբն է դարձել «Նանտ»-ը։ 1995 թվականին «Դեղձանիկների» կազմում նա դարձել է Ֆրանսիայի չեմպիոն։ 1998 թվականին Մակելելեն տեղափոխվել է իսպանական «Սելտա», իսկ ավելի ուշ «Ռեալ Մադրիդ»։ Այդ թիմի կազմում նա երկար ժամանակ է պայքարել հիմնական կազմում խաղալու համար։ «Ռեալի» կազմում Կլոդը երկու անգամ հաղթեց Իսպանիայի առաջնությունը, Չեմպիոնների Լիգայի գավաթը, իսկ հետագայում ՈւԵՖԱ-ի Սուպերգավաթը և Միջմայրցամաքային գավաթը։
Կլոդը 2003 թվականին տեղափոխվում է Լոնդոնի «Չելսի»։ Այդ թիմում Մակելելեն դարձավ թիմի լավագույն ֆուտբոլիստներից մեկը, իսկ հետագայում, երբ որ ակումբը գլխավորեց նոր մարզիչը՝ Ժոզե Մոուրինյոն Կլոդը դարձավ առանցքային ֆուտբոլիստ։ Պորտուգալացի մարզիչը օգտագործում էր երեք կենտրոնական կիսապաշտպաններից կազմված մարտավարությունը, և արդյունքում Կլոդը դառնում է այդ երեք կիսապաշտպաններից մեկը։ «Չելսի»-ի կազմում Կլոդը թիմի հետ երկու անգամ հաղթեց Անգլիայի առաջնությունը, Անգլիայի գավաթը և սուպերգավաթը։ 2008 թվականի հուլիսի 21-ին Մակելելեն ազատ գործակալի կարգավիճակով տեղափոխվում է ֆրանսիական «Պարի Սեն-Ժերմեն»։ Նոր ակումբի հետ նա կնքում է մեկ տարվա պայմանագիր։ 2009 թվականին Կլոդ Մակելելեն հայտարարում է կարիերան ավարտելու մասին լուրը, սակայն նա անկախ այդ լուրի շարունակում է իր ֆուտբոլային կարիերան «Պարի Սեն-Ժերմեն» ակումբում, որի հետ նա երկարաձգում է իր պայմանագիրը ևս մեկ տարով։ 2011 թվականին նա վերջնական որոշում է կայացնում կարիերան ավարտելու վերաբերյալ։


=== Կարիերան հավաքականի կազմում ===
1995 թվականին Ժերար Ուլեն հրավիրում է Մակելելեին Ֆրանսիայի ֆուտբոլի ազգային հավաքական՝ ընկերական խաղին մասնակցելու նպատակով։ «Եռագույնների» հիմնական կազմի համար ընթացող հզոր պայքարի պատճառով Էմե Ժակեն չի հայտավորում Մակելելեին 1998 թվականի աշխարհի առաջնության մրցաշարին, իսկ արդեն երկու տարի անց Ռոժե Լեմերը Կլոդին չհայտավորեց 2000 թվականի Եվրոպայի առաջնությանը, որը անց էր կացվում Բելգիայում և Հոլանդիայում։ Ավելի ուշ Մակելելեն մասնակցեց 2002 թվականի աշխարհի առաջնությանը։ 2006 թվականի ամռանը Կլոդ Մակելելեն մասնակցում է Գերմանիայում ընթացող 2006 թվականի աշխարհի առաջնությանը, որի ժամանակ իր ազգային հավաքականը հասնում է մինչև եզրփակիչ։
2008 թվականի հունիսի 17-ին 2008 թվականի Եվրոպայի առաջնության С խմբի վերջին խաղից հետո (Ֆրանսիա-Իտալիա 0-2), Մակելելեն հայտարարեց ազգային հավաքականի կազմում կարիերայի ավարտման մասին։


=== Մարզչական կարիերա ===
2011 թվականին, երբ Կառլո Անչելոտտին որպես մարզիչ գլխավորեց ֆրանսիական «Պարի Սեն-Ժերմեն»-ը Կլոդը դարձավ նրա օգնականը և շարունակեց իր աշխատանքը նաև այն ժամանակ, երբ ֆրանսիական ակումբը գլխավորում էր Լորան Բլանը։ 2014 թվականի մայիսին Կլոդը դառնում է «Բաստիա» ֆուտբոլային ակումբի մարզիչը։ 2014 թվականի նոյեմբերին Կլոդը հեռացվեց իր պաշտոնից այն բանի համար, որ ակումբը 10 տուր անց զբաղեցրել էր Լիգա 1-ում նախավերջին հորիզոնականը (19-րդ)՝ հավաքելով ընդամենը 10 միավոր։


== Ձեռքբերումներ ==
Ակումբային
 «Նանտ»

Լիգա 1-ի չեմպիոն(1)։ 1994/95
Ընդհանուր։ 1 տիտղոս «Ռեալ Մադրիդ»

Պրիմերայի չեմպիոն (2)։ 2000-01, 2002-03
Իսպանիայի սուպերգավաթի դափնեկիր (2)։ 2001, 2003
ՈւԵՖԱ Չեմպիոնների Լիգայի հաղթող (1)։ 2002
ՈւԵՖԱ Սուպերգավաթի դափնեկիր (1)։ 2002
Միջմայրցամաքային գավաթի դափնեկիր (1)։ 2002
Ընդհանուր։ 7 տիտղոս «Չելսի»

Պրեմիեր լիգապ յի չեմպիոն (2)։ 2004-05, 2005-06
Անգլիայի գավաթի դափնեկիր (1)։ 2007
Ֆուտբոլային լիգայի գավաթի դափնեկիր (2)։ 2005, 2007
Անգլիայի սուպերգավաթի դափնեկիր (1)։ 2005
Ընդհանուր։ 6 տիտղոս «Պարի Սեն-Ժերմեն»

Ֆրանսիայի գավաթի դափնեկիր (1)։ 2010
Ընդհանուր։ 1 տիտղոսԱնձնական

ՖԻՖՊՌՈ-ի վարկածով մտնում է աշխարհի խորհրդանշական հավաքականի մեջ (1)։ 2005
Չելսիի ֆուտբոլիստների վարկածով տարվա լավագույն ֆուտբոլիստ (1)։ 2006


== Ծանոթագրություններ ==


== Արտաքին հղումներ ==
Ցուցանիշները soccerbase.com կայքում (անգլ.)
Claude Makélélé at National-Football-Teams.com
BBC profile Archived 2007-09-17 at the Wayback Machine.
ESPN Profile Archived 2012-10-22 at the Wayback Machine.
A timeline of Claude Makélélé
Վիճակագրություն FIFA-ի կայքում(անգլ.)
Էջը «Պարի Սեն-Ժերմեն» ՖԱ-յի պաշտոնական կայքում Archived 2016-03-04 at the Wayback Machine. (ֆր.)